ธปท.ยืนยันเศรษฐกิจไทยไม่เป็นปัญหาเงินฝืด
ธนาคารแห่งประเทศไทยเผยเศรษฐกิจยังขยายตัวได้ และกำลังซื้อในประเทศยังมี ระบุปีนี้โตที่ 3.5%
14 ก.ค. 2560

ธนาคารแห่งประเทศไทยเผยเศรษฐกิจยังขยายตัวได้ และกำลังซื้อในประเทศยังมี ระบุปีนี้โตที่ 3.5%นายจาตุรงค์ จันทรังษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจไทยยังเติบโตเติบโตได้ดีขึ้น ซึ่งธปท.ประเมินว่าปีนี้จะโตเพิ่มเป็น 3.5% จากเดิม 3.4% และปีหน้าคาดว่าจะโต 3.7% จากเดิม 3.6% แต่ในภาวะที่เศรษฐกิจขยายตัวยังไม่ทั่วถึงในทุกภาคส่วน ก็ทำให้กนง.มีความกังวลในประเด็นความเสี่ยงด้านต่างๆอยู่บ้าง อาทิ อัตราเงินเฟ้อที่ต่ำกว่ากรอบเป้าหมายที่ 1-4% แต่ก็เชื่อว่าเงินเฟ้อจะปรับเข้าสู่กรอบล่างในปลายปีนี้ได้ จากฐานที่ต่ำในช่วงที่ผ่านมา บวกกับแนวโน้มราคาน้ำมันที่ยังน่าจะเป็นขาขึ้นอยู่“ปัจจัยที่ทำให้เงินเฟ้อต่ำ ส่วนหนึ่งมาจากกำลังซื้อในประเทศยังเปราะบาง ราคาสินค้าโภคภัณฑ์อย่าง ราคาพลังงานปรับขึ้นได้ไม่มาก รวมถึงราคาอาหารสดก็ขึ้นราคาได้น้อย แต่ถึงเงินเฟ้อจะต่ำก็ยืนยันว่าเศรษฐกิจไทยเราไม่เป็นปัญหาเงินฝืด เพราะเศรษฐกิจยังขยายตัวได้มีแนวโน้มฟื้นตัวได้ชัดเจน และยังมีกำลังซื้อ แต่อย่างไรก็ดีปัจจัยขับเคลื่อนเศรษฐกิจที่สำคัญไม่ได้มาจากกำลังซื้อในประเทศ โดยยังมาจากภาคส่งออก ภาคบริการและท่องเที่ยว และการลงทุนภาครัฐเป็นสำคัญ” นายจาตุรงค์กล่าว